Il-ko-rapporteurs tal-Kumitat ta' Monitoraġġ tal-Assemblea Parlamentari tal-Kunsill tal-Ewropa (PACE) għal "reviżjoni perjodika" tal-pajjiż, George Loukaides ( Ċipru, UEL) u Bernard Fournier (Franza, PPE/CD), laqgħu r-riformi implimentati mill-awtoritajiet biex tissaħħaħ l-indipendenza tal-ġudikatura u s-sistema ta' kontrolli u bilanċ fil-pajjiż. Għaldaqstant huma qalu li jekk jiġu implimentati b'mod sħiħ u konsistenti, dawn ir-riformi se jikkostitwixxu progress notevoli fl-indirizzar tar-rakkomandazzjonijiet tal-Kummissjoni ta' Venezja fir-rigward tas-sistema ta' kontrolli u bilanċi ta' Malta. Il-ko-rapporteurs enfasizzaw fuq il-ħtieġa ta' riformi u bidliet sistemiċi addizzjonali biex jiġu indirizzati n-nuqqasijiet enfasizzati mill-Kummissjoni ta' Venezja u l-Inkjesta Pubblika Indipendenti dwar il-qtil ta' Daphne Caruana Galizia. Huma nnutaw il-konklużjoni tal-inkjesta pubblika li Malta kellha kultura ta' impunità u ta' tolleranza għall-korruzzjoni u l-kunflitt ta' interess, li ma tistax tiġi indirizzata b'bidliet leġiżlattivi biss, iżda teħtieġ bidla fl-attitudni u l-imġiba min-naħa ta' dawk kollha kkonċernati. 'Il-Parlament Malti jeħtieġ jibda jaħdem fuq bażi full-time' Il-Ko-Rapporteurs talbu għal riforma profonda tal-Parlament Malti bil-għan li tissaħħaħ konsiderevolment is-sorveljanza parlamentari tal-eżekuttiv. Ir-rapporteurs innutaw "id-drawwa tal-Ministri Maltin" li għandhom impjiegi u funzjonijiet sekondarji f'istituzzjonijiet. Kien għalhekk li talbu biex jitwaqqaf Parlament fuq bażi full-time, "b'kapaċità suffiċjenti biex iwettaq il-funzjonijiet leġiżlattivi u ta' sorveljanza tiegħu kif suppost f'soċjetà dejjem aktar kumplessa u interkonnessa." Fl-istess ħin, il-ko-rapporteurs esprimew it-tħassib tagħhom dwar il-polarizzazzjoni politika u soċjali msejsa fil-fond f'kważi l-aspetti kollha tas-soċjetà Maltija, u li tipperikola l-funzjoni tal-istituzzjonijiet demokratiċi. Numru konsiderevoli ta' attivisti u politiċi li ltaqgħu mal-ko-rapporteurs, irrispettivament mill-affiljazzjoni politika tagħhom, kif ukoll ġurnalisti, irrakkontaw kif kienu esperjenzaw fastidju u trolling fuq il-midja soċjali, u saħansitra rċevew theddid dirett fuqhom u fuq il-familji tagħhom, riżultat ta' xogħolhom u l-opinjonijiet tagħhom. Għal dan kollu huma qalu li, "imġieba bħal din m'għandhiex post f'soċjetà demokratika, u għandha tiġi indirizzata bħala prijorità mill-awtoritajiet." Id-drittijiet umani, inkluż dawk tan-nisa u tar-refuġjati fl-aġenda ta' PACE Minbarra l-funzjoni tal-istituzzjonijiet demokratiċi u tal-istat tad-dritt, il-ko-rapporteurs iffukaw ukoll fuq id-drittijiet tan-nisa anke dawk riproduttivi, kif ukoll is-sitwazzjoni fir-rigward tal-migranti irregolari u r-refuġjati. Fir-rigward tad-drittijiet tan-nisa, il-ko-rapporteurs laqgħu r-riformi ppjanati biex tiżdied ir-rappreżentanza tan-nisa fil-parlament u appellaw għal djalogu aktar inklużiv mal-partijiet interessati kollha involuti biex jiġi żgurat approċċ olistiku lejn in-nisa u d-drittijiet riproduttivi f'Malta. Dwar it-tieni punt, il-ko-rapporteurs innutaw li, minkejja sforzi konsiderevoli mill-awtoritajiet biex jindirizzaw kwistjonijiet eżistenti dwar migranti u refuġjati irregolari, il-kundizzjonijiet fiċ-ċentri ta' akkoljenza u ta' detenzjoni għadhom ta' tħassib. Huma ħeġġew lill-awtoritajiet biex jimplimentaw ir-rakkomandazzjonijiet kollha li saru mill-Kummissarju għad-Drittijiet tal-Bniedem tal-Kunsill tal-Ewropa wara ż-żjara riċenti tagħha f'Malta. Intant il-ko-rapporteurs rrikonoxxu li n-numru ta' refuġjati u migranti irregolari li jaslu fuq ix-xtut Maltin huwa estremament għoli meta mqabbel mad-daqs żgħir u l-popolazzjoni tal-pajjiż. B'riżultat ta' dan, dawn il-kwistjonijiet jistgħu għalhekk jiġu solvuti biss bis-solidarjetà u l-assistenza ta' stati membri oħra tal-UE, li huma jittamaw li jseħħu. Il-ko-rapporteurs għandhom l-intenzjoni li jħejju r-rapport tagħhom dwar l-unur tal-obbligi tas-sħubija minn Malta kmieni fl-2022, bil-ħsieb li jippreżentaw ir-rapport tagħhom lill-plenarja tal-PACE f'April 2022.